Սոմբր

**Շեյն Մայքլ Բուս** (, ), առավել հայտնի է որպես **Սոմբր** (), ամերիկացի երգիչ, երգերի հեղինակ և պրոդյուսեր։ 2021 թվականին թողարկել է իր դեբյուտային՝ «Nothing Left to Say» սինգլը, իսկ 2023-ին «In Another Life» մինի ալբոմը՝  Warner Records լեյբլի միջոցով։

2025-ին թողարկել է իր դեբյուտային՝ «I Barely Know Her» ստուդիական ալբոմը, որը ներառում է իր երկու հիթերը՝ «Back to Friends» և «Undressed», որոնք երկուսն էլ ընդգրկվել են ամերիկյան Billboard Global 200 և Billboard Hot 100 չարթերի թոփ 20-ում։ Միջազգայնորեն, երկու երգերն էլ մեծ հաջողություն են ունեցել՝ ընդգրկվելով բազմաթիվ երկրների չարթերի թոփ 10-ում։ Հետագայում նա թողարկել է երկու սինգլ՝ «We Never Dated» և «12 to 12»։ Սոմբրը առաջադրվել է «Լավագույն նոր արտիստ» անվանակարգերում 68-րդ Գրեմմի մրցանակաբաշխությունում և 2025 թվականի MTV երաժշտական տեսահոլովակի մրցանակաբաշխությունում։ VMA մրցանակաբաշխության ժամանակ նա նաև առաջադրվել է երկու լրացուցիչ անվանակարգերում՝ հաղթելով «Լավագույն այլընտրանքային տեսահոլովակ» անվանակարգում՝ «Back to Friends» երգի համար։

## Վաղ կյանք
Ծնվել է 2005 թվականի հուլիսի 5-ին Նյու Յորքում և մեծացել է Ստորին Իսթ Սայդում։ Նա Բեննա Սերֆատիի և Էնդի Բուսի որդին է, որոնք երկուսն էլ աշխատել են amfAR-ում՝ միջազգային ոչ առևտրային կազմակերպությունում։ Բուսը սովորել է Ֆյորելլո Լա Գուարդիայի անվան ավագ դպրոցում որպես վոկալի մասնագետ, բայց թողել է ուսումը երրորդ կուրսում՝ 2022 թվականի հունիսին «Caroline»-ը թողարկելուց հետո։ Ներկայումս բնակվում է Լոս Անջելեսում, Կալիֆոռնիա։

Բուսը ծանոթացել է GarageBand ծրագրի հետ տարրական դպրոցի ավարտին և սկսել է փորձարկումներ անել թրեքերի և հարմոնիաների շերտավորմամբ։ Միջնակարգ դպրոցում առաջադիմել է Logic Pro X-ի օգտագործման մեջ և սովորել է պրոդյուսերական տեխնիկան առանց առցանց դասընթացների։ Ավագ դպրոցում նա սկսել է ավելի լրջորեն զբաղվել երաժշտությամբ և կենտրոնացել է սեփական նյութերի ստեղծման վրա, այլ ոչ թե պրոդյուսերների հետ աշխատելու։

## Կարիերա
### 2021–2024: Կարիերայի սկիզբ
Բուսը իր դեբյուտային սինգլի թողարկումից հետո ընտրել է Սոմբր բեմական անունը՝ բացատրելով, որ անունը ներառում էր իր սկզբնատառերը (SMB) և արտացոլում է նրա այդ ժամանակվա հուզական վիճակը։ Նա թողարկել է իր դեբյուտային՝ «Nothing Left to Say» սինգլը 2021 թվականի հոկտեմբերին։ 2023 թվականի սկզբին, իր չորրորդ «Caroline» (2022) սինգլի վիրուսային ճանաչումից հետո, Սոմբրը ձայնագրման պայմանագիր է կնքել Warner Records-ի հետ և թողարկել է «Weak»-ը՝ իր առաջին սինգլը ձայնագրման լեյբլի ներքո։ 2023 թվականի սեպտեմբերին նա թողարկել է իր դեբյուտային մինի ալբոմը՝ «In Another Life», որի համահեղինակն է ամերիկացի երաժիշտ Թոնի Բերգը։

### 2025–ներկա: Առաջընթաց և ''I Barely Know Her''
2025 թվականի մարտին Սոմբրը լայն ուշադրության է արժանացել, երբ նրա երկու երգերը՝ «Back to Friends» և «Undressed», TikTok հարթակում վիրուսային են դարձել և լայորեն տարածվել են։ Վիրուսային տարածումը հանգեցրել է լսումների ավելացման և չարթերում հայտնվելու աճին բազմաթիվ երկրներում, այդ թվում՝ Billboard Hot 100-ի և Billboard Global 200-ի լավագույն 20-ում։ Բացի այդ, «Undressed»-ը գլխավորել է Իռլանդական սինգլների չարթը և ընդգրկվել է Ավստրալիայի, Նոր Զելանդիայի և Միացյալ Թագավորության լավագույն հնգյակում: «Back to Friends»-ը նույնպես ընդգրկվել է Ավստրալիայի, Իռլանդիայի և Նոր Զելանդիայի լավագույն հնգյակում։ Երկու երգերի հաջողությունը հանգեցրել է Սոմբրի առաջին խոշոր մրցանակաբաշխությանը՝ արժանանալով երեք անվանակարգի 2025 թվականի MTV երաժշտական տեսահոլովակի մրցանակաբաշխությունում, այդ թվում՝ «Լավագույն նոր արտիստ» անվանակարգում, հաղթելով «Լավագույն այլընտրանքային տեսահոլովակ» անվանակարգում («Back to Friends» երգի համար)։ Նա նաև մրցանակաբաշխության արարողության ելույթ ունեցողների շարքում էր, որը տեղի է ուցել 2025 թվականի սեպտեմբերի 7-ին։ 2025 թվականի նոյեմբերին նա առաջադրվել է Գրեմմի մրցանակի՝ «Լավագույն նոր արտիստ» անվանակարգում։

Նեսա Բարեթի և Դանիել Սիվիի շրջագայություններին որպես գլխավոր համերգից առաջ ելույթ ունեցող արտիստ, 2025 թվականի ապրիլին Սոմբրը հայտարարել է իր առաջին մենահամերգային շրջագայության մասին՝ Հյուսիսային Ամերիկայում, Եվրոպայում, Ավստրալիայում և Նոր Զելանդիայում։ Հյուսիսային Ամերիկայի և Եվրոպայի շրջագայությունները սկսվել են մայիսի 25-ին Դուբլինում և ավարտվել են հոկտեմբերի 28-ին Լոս Անջելեսում։ Այնուհետև շարունակվել է Ավստրալիայի և Նոր Զելանդիայի շրջագայություններով՝ սկսած դեկտեմբերի 2-ին Օքլենդում մինչև դեկտեմբերի 14-ը Գոլդ Քոստում։ Եվրոպական լրացուցիչ ամսաթվերը հայտարարվել են 2025 թվականի հուլիսին, իսկ ելույթները նախատեսված են 2026 թվականի փետրվարից մարտ ամիսներին՝ սկսած Ստոկհոլմից և ավարտվելով Դուբլինում։

2025 թվականի մայիսին Սոմբրը ընդգրկվել է Billboard ամսագրիի ամենամյա «21 Under 21» ցանկում։ Իր առաջին ուղիղ հեռուստատեսային ելույթը տեղի է ունեցել մայիսի 20-ին՝ Ջիմի Ֆելոնի երեկոյան շոուում, որի ժամանակ կատարել է «Back to Friends»-ը։ Հունիսի 3-ին նա ելույթ է ունեցել BBC Radio 1-ի «Live Lounge»-ում՝ կատարելով «Undressed»-ը և Լորդի «Ribs» երգի քավըր տարբերակը։ Հուլիսին նա նաև կատարել է «Undressed»-ը «Jimmy Kimmel Live!»-ում։ Բացի այդ, նա հայտնվել է Sirius XM-ի (ռադիո) և Audiotree-ի (ՅուԹյուբ) ուղիղ եթերներում և համապատասխանաբար կատարել է Mazzy Star-ի «Fade Into You» և Ռադիոհեդ-ի «Fake Plastic Trees» երգերի քավըր տարբերակները։

2025 թվականի հունիսի 17-ին Սոմբրը հայտարարել է «We Never Dated» սինգլի մասին, որը թողարկվել է հունիսի 20-ին և դարձել է Իռլանդիայի և Միացյալ Թագավորության չարթերի թոփ 40-ում ընդգրկված իր երրորդ հիթը։ Հուլիսի 25-ին նա թողարկել է «12 to 12» սինգլը, որի հետ միասին թողարկել է Էդիսոն Ռեյի մասնակցությամբ տեսահոլովակը։ Երգը Սոմբրի համար ևս մեկ նշանակալի հաջողություն էր և ընդգրկվել է Ավստրալիայի, Իռլանդիայի, Նորվեգիայի, Շվեդիայի և Միացյալ Թագավորության չարթերի թոփ 10-ում և դարձել է նրա երրորդ երգը, որը ընդգրկվել է ամերիկյան Billboard Hot 100 և Billboard Global 200 չարթերի թոփ 50-ում։

2025 թվականի օգոստոսի 11-ին Սոմբրը հայտարարել է իր դեբյուտային «I Barely Know Her» ալբոմի թողարկման մասին, որը թողարկվել է 2025 թվականի օգոստոսի 22-ին և ներառում է նաև վերոնշյալ չորս սինգլները։ Այն դրական արձագանքների է արժանացել այնպիսի հրատարակություններից, ինչպիսիք են Rolling Stone-ը, NME-ը և Variety-ն։

## Արտիստիզմ
Սոմբրի երաժշտական ժանրերը նկարագրվում են որպես ալտերնատիվ ռոք, ինդի ռոք, ալտերնատիվ փոփ և ռոքնռոլ։ Նրա երաժշտական ոգեշնչումներն են՝ Ջեֆ Բաքլի, The Velvet Underground, Ֆիբի Բրիջերս, Ռադիոհեդ, Ջոն Լենոն, Դեյվիդ Բոուի, Էլթոն Ջոն, Բիլլի Այլիշ, Բրայան Ուիլսոն, The Rolling Stones, Փրինս, Լանա Դել Ռեյ և Oasis.։

## Սկավառակագրություն
### Ստուդիական ալբոմ
* I Barely Know Her (2025)

## Համերգային շրջագայություններ
### Գլխավոր
* The Late Nights & Young Romance Tour (2025–2026)

### Աջակցող
* Դանիել Սիվի – Second Wind Tour (2025)
* Նեսա Բարեթ – Aftercare World Tour (2025)

## Մրցանակներ և անվանակարգեր

## Ծանոթագրություններ

## Արտաքին հղումներ
*Պաշտոնական կայք